Fralandsvinden snød søndag eftermiddag en niårig dreng, der var på stranden i Als ved Hadsund. På sin badering drev han op mod 300 ud på havet, og da man på land indså situationens alvor, blev der ringet 112. - Vi kørte afsted med vores båd, som vi ville sætte i vandet og sejle ud til ham, og så blev redningshelikopteren også tilkaldt, fortæller indsatsleder René Nikolajsen fra Nordjyllands Beredskab. - Vi kom frem samtidig med helikopteren, men på det tidspunkt var der ikke nogen dreng at redde. Det havde en ung mand, der også var på stranden, nemlig lige fået reddet ham ind. Han tænkte: 'Det kan jeg godt lige ordne', fortæller indsatslederen. Han fortæller videre at den ni-årige dreng efter at være blevet reddet ind, naturligvis var chokeret, men i øvrigt ved godt mod. - Det var godt, han havde været så fornuftig at blive på baderingen og ikke hoppe i vandet. Der er rimelig lavvandet inde mod land, men efter de første par revler begynder det altså at blive dybt, fortæller indsatslederen.

Referat:
Da Nordjyllands Beredskab og redningshelikopteren kom frem, var drengen allerede reddet i land.